2.

Οι υποχρεώσεις παροχής δημόσιας υπηρεσίας είναι οι ακόλουθες: Όσον αφορά τη μεταφορική ικανότητα και την συνέχεια των πτήσεων: Η συνολική παρεχόμενη μεταφορική ικανότητα τακτικών μεταφορών επιβατών και φορτίου, σε κάθε διαδρομή, από το σύνολο των αερομεταφορέων που εκμεταλλεύονται την εκάστοτε γραμμή πρέπει να είναι τουλάχιστον ισοδύναμη με την παρεχόμενη μεταφορική ικανότητα που αναφέρεται στο παράρτημα Ι. Οι πτήσεις πρέπει να είναι εξασφαλισμένες τουλάχιστον καθόλη τη διάρκεια του ημερολογιακού έτους και, εκτός από περιπτώσεις εξαιρέσεων που αναφέρονται στη συνέχεια, η διακοπή τους επιτρέπεται μόνον έπειτα από προειδοποίηση έξι μηνών. Περιορισμοί της μεταφορικής ικανότητας υπάγονται σε προηγούμενη έγκριση της Εθνικής Υπηρεσίας Πολιτικής Αεροπορίας (INAC) και δεν μπορούν να εφαρμοστούν πριν από την παρέλευση εξαμήνου, εφόσον ο συνολικός όγκος της προσφοράς που προκύπτει υπολείπεται των ορίων που αναφέρονται στην πρώτη παράγραφο του παρόντος σημείου· στην προκειμένη περίπτωση υποχρεούται η INAC να απαντήσει στον αερομεταφορέα εντός τριάντα ημερών από την ανακοίνωσή του. Εκτός περιπτώσεων ανωτέρας βίας, ο αριθμός των πτήσεων που ακυρώνονται για λόγους που μπορούν να αποδοθούν άμεσα στον μεταφορέα δεν επιτρέπεται να υπερβαίνει ποσοστό 2 % του αριθμού των προγραμματισμένων πτήσεων για την χρονική περίοδο· ως ακύρωση νοείται η μη πραγματοποίηση προγραμματισμένης πτήσης για την οποία είχε κρατηθεί τουλάχιστον μια θέση. Σε περίπτωση που οι συνδέσεις διακοπούν προσωρινά λόγω απρόβλεπτων συνθηκών, ανωτέρας βίας ή άλλων, η προγραμματισμένη μεταφορική ικανότητα πρέπει να αυξηθεί τουλάχιστον κατά 60 %, από τη στιγμή που είναι δυνατή η αποκατάσταση της εκμετάλλευσης της γραμμής και έως την πλήρη διοχέτευση του όγκου κυκλοφορίας που συσσωρεύτηκε κατά τη διακοπή της εκμετάλλευσης. Όσον αφορά την ακριβή διατήρηση των ωραρίων: Εκτός περιπτώσεων ανωτέρας βίας, καθυστερήσεις άνω των 15 λεπτών για λόγους καταλογιζόμενους απευθείας στον αερομεταφορέα δεν επιτρέπονται για ποσοστό μεγαλύτερο του 15 % των πτήσεων. Όσον αφορά την κατηγορία των χρησιμοποιούμενων αεροσκαφών και τις συνθήκες εκμετάλλευσης: Τα δρομολόγια πρέπει να πραγματοποιούνται με κατάλληλα πιστοποιημένα αεροσκάφη, εξοπλισμένα με στροβιλοκινητήρες, ελάχιστης μεταφορικής ικανότητας 90 θέσεων· στους αερολιμένες Horta και Pico πρέπει οι αερομεταφορείς να τηρούν τους όρους που δημοσιεύονται στο «Aeronautical Information of Portugal» (AIP). Όσον αφορά την ελάχιστη συχνότητα πτήσεων: — Στο δρομολόγιο Λισαβόνα/Ponta Delgada/Λισαβόνα, τουλάχιστον μια πτήση μετ' επιστροφής ημερησίως, μεταξύ 08.00 και 21.00, καθόλο το έτος, με δυνατότητα συνδυασμού μιας πτήσης εβδομαδιαίως με το δρομολόγιο Λισαβόνα/Santa Maria/Λισαβόνα· — Στο δρομολόγιο Λισαβόνα/Terceira/Λισαβόνα, τουλάχιστον τέσσερις πτήσεις μετ' επιστροφής εβδομαδιαίως, σε διαφορετικές ημέρες, μεταξύ 08.00 και 21.00, καθόλο το έτος, με δυνατότητα συνδυασμού μιας πτήσης εβδομαδιαίως με το δρομολόγιο Λισαβόνα/Pico/Λισαβόνα· — Στο δρομολόγιο Λισαβόνα/Horta/Λισαβόνα, τουλάχιστον τρεις πτήσεις μετ' επιστροφής εβδομαδιαίως, μεταξύ 08.00 και 21.00, καθόλο το έτος, σε μη συνεχόμενες ημέρες· — Στο δρομολόγιο Funchal/Ponta Delgada/Funchal, τουλάχιστον μια πτήση μετ' επιστροφής εβδομαδιαίως, καθόλο το έτος· — Στο δρομολόγιο Πόρτο/Ponta Delgada/Πόρτο, τουλάχιστον δύο πτήσεις μετ' επιστροφής εβδομαδιαίως, καθόλο το έτος, με δυνατότητα συνδυασμού μιας πτήσης με τη Λισαβόνα, από Οκτώβριο έως Ιούνιο· — Στο δρομολόγιο Λισαβόνα/Santa Maria/Λισαβόνα, τουλάχιστον ένα δρομολόγιο μετ' επιστροφής εβδομαδιαίως, με δυνατότητα συνδυασμού με το δρομολόγιο Λισαβόνα/Ponta Delgada/Λισαβόνα· — Στο δρομολόγιο Λισαβόνα/Pico/Λισαβόνα, τουλάχιστον μια πτήση μετ' επιστροφής εβδομαδιαίως, καθόλο το έτος, με δυνατότητα συνδυασμού με το δρομολόγιο Λισαβόνα/Terceira/Λισαβόνα. Σε περίπτωση που στα σχέδια εκμετάλλευσης που υποβάλλουν οι αερομεταφορείς προβλέπονται περισσότερες από μια πτήσεις ημερησίως, πρέπει αυτές να αρχίζουν και να ολοκληρώνονται μεταξύ 06.30 τοπική ώρα του τόπου αναχώρησης και 00.30 τοπική ώρα του τόπου άφιξης της πτήσης αντιστοίχως· τουλάχιστον η μια από τις ημερησίες πτήσεις πρέπει να εκτελείται μεταξύ 08.00 και 21.00, καθώς και, τουλάχιστον τρεις ημέρες εβδομαδιαίως, μια από τις εν λόγω πτήσεις να εκτελείται έως τις 14.00. Δεν απαγορεύεται στους μεταφορείς, εφόσον καλύπτουν τον ελάχιστο αριθμό δρομολογίων και χωρητικότητας που ορίζεται στην ανακοίνωση της Επιτροπής, να πραγματοποιούν και πτήσεις εκτός των παραπάνω καθορισμένων δρομολογίων. Η εν λόγω δυνατότητα υπόκειται σε επιχειρησιακούς περιορισμούς που καθορίζονται νομοθετικά για τους εθνικούς αερολιμένες. Στην περίπτωση των δρομολογίων Funchal/Ponta Delgada/Funchal, Λισαβόνα/Santa Maria/Λισαβόνα και Λισαβόνα/Pico/Λισαβόνα, εφόσον στα υποβληθέντα από τους αερομεταφορείς σχέδια περιλαμβάνουν περισσότερες από μια εβδομαδιαίες πτήσεις, πρέπει οι εν λόγω πτήσεις να πραγματοποιούνται σε διαφορετικές ημέρες. Στην περίπτωση των δρομολογίων Λισαβόνα/Terceira/Λισαβόνα, Λισαβόνα/Horta/Λισαβόνα και Πόρτο/Ponta Delgada/Πόρτο πρέπει οι πτήσεις να κατανέμονται κανονικά σε ολόκληρη την εβδομάδα. Εφόσον ο συνολικός αριθμός των πτήσεων που προσφέρονται εβδομαδιαίως σε ένα δρομολόγιο από το σύνολο των αερομεταφορέων υπερβαίνει τις 6 (έξι), πρέπει να εξασφαλίζεται τουλάχιστον μια πτήση ημερησίως. Όσον αφορά τους ναύλους: 1. Στα τιμολόγια πρέπει να περιλαμβάνονται: α) Ναύλος οικονομικής θέσης χωρίς περιορισμούς, διάφοροι ναύλοι βάσει όρων και επιπέδων που προσαρμόζονται στα διάφορα τμήματα της ζήτησης (τουριστική, διακεκριμένη, γενικού φορτίου και ειδικών προϊόντων, κ.λπ.). β) Ένας ναύλος μετ' επιστροφής pex στις αεροπορικές συνδέσεις μεταξύ Αζορών και ηπειρωτικής Πορτογαλίας ύψους 221 ευρώ, και ένας ναύλος μετ' επιστροφής pex, στις αεροπορικές συνδέσεις μεταξύ Αζορών και Funchal, ύψους 162 ευρώ. γ) Για τουλάχιστον επί εξάμηνο κατοίκους στην αυτόνομη περιφέρεια των Αζορών, στα νησιά με άμεση αεροπορική σύνδεση με την ηπειρωτική Πορτογαλία ή στο Funchal, καθώς και για τους μόνιμους κατοίκους της αυτόνομης περιφέρειας της Μαδέρας, ισχύει έκπτωση 33 % στην αξία του δημόσιου ναύλου της οικονομικής θέσης χωρίς περιορισμούς. δ) Για σπουδαστές ηλικίας έως και 26 ετών, των οποίων η διαμονή ή το εκπαιδευτικό ίδρυμα βρίσκεται στο έδαφος της αυτόνομης περιφέρειας των Αζορών και οι οποίοι, αντιστοίχως, φοιτούν σε εκπαιδευτικό ίδρυμα ή διαμένουν σε άλλο μέρος της εθνικής επικράτειας, ισχύει έκπτωση 40 % στην αξία του δημόσιου ναύλου οικονομικής θέσης χωρίς περιορισμούς. ε) Σε ημέρες στις οποίες δεν υφίσταται άμεση αεροπορική σύνδεση μεταξύ Funchal/Ponta Delgada/Funchal, σπουδαστές ηλικίας έως 26 ετών προερχόμενοι από ή κατευθυνόμενοι στην αυτόνομη περιφέρεια των Αζορών, μπορούν να πραγματοποιήσουν τη διαδρομή μέσω Λισαβόνας εφόσον χρησιμοποιούν τον ίδιο αερομεταφορέα για όλα τα τμήματα της διαδρομής. Τα ωράρια που επιλέγονται για τις αεροπορικές συνδέσεις δεν μπορούν να επιτρέπουν ενδιάμεση στάση στη Λισαβόνα. στ) Τα μέγιστα κόμιστρα φορτίου ορίζονται στο παράρτημα ΙΙ. Το τιμολόγιο κάθε αερομεταφορέα είναι το ίδιο για όλα τα δρομολόγια του σημείου 1, με αφετηρία ή προορισμό τη Λισαβόνα ή το Πόρτο, χωρίς διακρίσεις, με την επιφύλαξη της διαφοροποίησης επιμέρους προσφορών για πτήσεις από σημείο σε σημείο. Η δημοσιοποίηση της διάρθρωσης των δρομολογίων είναι υποχρεωτική, είτε στα σημεία πώλησης στο κοινό, είτε στις θυρίδες ελέγχου εισιτηρίων. 2. Οι μόνιμοι κάτοικοι και οι σπουδαστές καταβάλλουν την ακόλουθη καθαρή αξία, αφού αφαιρεθεί η έκπτωση που αναφέρεται στις περιπτώσεις γ) και δ) του προηγούμενου σημείου: α) μόνιμοι κάτοικοι της αυτόνομης περιφέρειας των Αζορών, για ταξίδια μετ' επιστροφής στην ηπειρωτική Πορτογαλία, 184 ευρώ. β) μόνιμοι κάτοικοι της αυτόνομης περιφέρειας των Αζορών και αυτόνομης περιφέρειας της Μαδέρας, για ταξίδια μετ' επιστροφής μεταξύ Αζορών και Funchal, 160 ευρώ. γ) σπουδαστές, για ταξίδια μετ' επιστροφής μεταξύ Αζορών και ηπειρωτικής Πορτογαλίας, 143 ευρώ, και σπουδαστές, για ταξίδια μετ' επιστροφής μεταξύ Αζορών και Funchal, 101 ευρώ. Τα τιμολόγια και οι ναύλοι που αναφέρονται στο σημείο 1 β) και στ) και στο σημείο 2 α), β) και γ) υπόκεινται σε ετήσια αναθεώρηση την 1η Απριλίου, αρχίζοντας από το 2006, με βάση το ποσοστό πληθωρισμού για το προηγούμενο έτος, που δημοσιεύεται στο έγγραφο grandes opções do plano και που έως την 28η του προηγουμένου Φεβρουαρίου έχει κοινοποιηθεί από την INAC (πορτογαλική υπηρεσία πολιτικής αεροπορίας) στους αερομεταφορείς που εκμεταλλεύονται τα εν λόγω δρομολόγια. Οι αερομεταφορείς δύνανται να επιβάλουν τέλος για αντιστάθμιση του πρόσθετου κόστους που συνεπάγεται η αύξηση της τιμής των καυσίμων (ΠΚ), το οποίο υπόκειται σε αναθεώρηση ανά τρίμηνο, βάσει του ακόλουθου μαθηματικού τύπου, με στρογγύλευση μονάδας: ΠΚ = k × (b - 50,00) Όπου ΠΚ πρόσθετο κόστος των καυσίμων OW k 0,684862 × μέσο όρο ισοτιμίας USD/Eυρώ για το προηγούμενο τρίμηνο b μέση τιμή του βαρελιού σε USD για το προηγούμενο τρίμηνο Οι αερομεταφορείς δύνανται επίσης να επιβάλουν τέλος ύψους το πολύ 16 ευρώ και 4 ευρώ για την κράτηση θέσεων και την έκδοση εισιτηρίων μέσω των καταστημάτων τους και του κέντρου κλήσεων, αντίστοιχα. 3. Το κράτος επιχορηγεί, βάσει νόμιμα θεσπιζόμενων όρων, τα ταξίδια μόνιμων κατοίκων και σπουδαστών, χρησιμοποιώντας τα κριτήρια και τα τιμολόγια που αναφέρονται στα σημεία 1 και 2. Κατά τη διάρκεια του 2006 η αξία της επιχορήγησης θα ανέλθει σε 87 ευρώ ανά ταξίδι μετ' επιστροφής. Οι ναύλοι για τους επιβάτες και τα κόμιστρα για τα εμπορεύματα προέλευσης ή προορισμού οποιουδήποτε αερολιμένα της Αυτόνομης Περιοχής των Αζορών, ο οποίος δεν συνδέεται με τακτική απευθείας γραμμή με την ηπειρωτική Πορτογαλία ή με το Funchal, είναι οι ίδιοι με τα παραπάνω αναφερόμενα. Για τη μετεπιβίβαση επιβατών μεταξύ ηπειρωτικής Πορτογαλίας και Αυτόνομης Περιοχής των Αζορών και μεταξύ των αυτόνομων περιοχών πρέπει να προβλέπονται δύο μόνον αποκόμματα εισιτηρίου, ένα προς κάθε κατεύθυνση και για τη μετεπιβίβαση επιβατών εντός της Αυτόνομης Περιοχής των Αζορών πρέπει να προβλέπονται μόνον: — δυο αποκόμματα ανά πτήση για τους μη κατοίκους, — τρία αποκόμματα εισιτηρίου για κατοίκους και σπουδαστές, — Για το Corvo, θα επιτρέπεται ένα επιπλέον απόκομμα εισιτηρίου εφόσον δεν προβλέπεται καθημερινή σύνδεση. Σε ημέρες κατά τις οποίες ένα συγκεκριμένο νησί δεν διαθέτει άμεση αεροπορική σύνδεση με την ηπειρωτική Πορτογαλία ή το Funchal, οι επιβάτες, μόνιμοι κάτοικοι και σπουδαστές, μπορούν να ολοκληρώσουν το ταξίδι τους μέσω άλλης πύλης (gateway). Εκτός από την παραπάνω αναφερόμενη επιδότηση, το κράτος θα καταβάλει επίσης και τη δαπάνη μεταφοράς των επιβατών όσον αφορά διαδρομές από ή πρός νησιά χωρίς άμεση σύνδεση με την ηπειρωτική χώρα και με το Funchal. Κατά τον υπολογισμό του μεταφορικού κόστους λαμβάνονται υπόψη τα εγκεκριμένα από την περιφερειακή κυβέρνηση των Αζορών τιμολόγια όσον αφορά δρομολόγια στο εσωτερικό της αυτόνομης περιφέρειας. Είναι δυνατό να προβλέπεται ποινή σε περίπτωση που δεν παρουσιάζεται ο επιβάτης (no-show), η οποία δεν πρέπει να υπερβαίνει ποσοστό 10 % του ναύλου αναφοράς για την αντίστοιχη οικονομική θέση. Οι εν λόγω υποχρεώσεις παροχής δημόσιας υπηρεσίας δεν αποκλείουν τη σύναψη συμφωνιών συνεργασίας (interline) με άλλους αερομεταφορείς σχετικά με ναύλους για πτήσεις με αναχώρηση ή προορισμό εκτός Λισαβόνας, Πόρτο ή Funchal. Οι αερομεταφορείς μπορούν να συνδυάζουν δρομολόγια χρησιμοποιώντας τον ίδιο κωδικό αριθμό πτήσης, εφόσον έχουν προηγουμένως λάβει έγκριση από την Εθνική Υπηρεσία Πολιτικής Αεροπορίας (INAC). Όσον αφορά τη διάθεση των εισιτηρίων: Η πώληση των θέσεων πρέπει να πραγματοποιείται με τουλάχιστον ένα μηχανογραφημένο σύστημα κρατήσεων. Όσον αφορά τους όρους μετεπιβίβασης: Σε περίπτωση που διάφοροι αερομεταφορείς εκμεταλλεύονται τα αναφερόμενα δρομολόγια, πρέπει να συνάπτουν συμφωνίες μεταξύ τους βάσει των οποίων επιτρέπεται στους επιβάτες, μόνιμους κατοίκους και σπουδαστές, με προέλευση ή προορισμό οποιονδήποτε άλλο αερολιμένα στην αυτόνομη περιφέρεια των Αζορών, να συνδυάζουν τμήματα του ταξιδιού τους με διάφορους αερομεταφορείς. Όσον αφορά μεταφορά φορτίου και ταχυδρομείου: Η μεταφορά φορτίου, συμπεριλαμβανομένου του ταχυδρομείου, θα πρέπει να επιτρέπει την εξυπηρέτηση τουλάχιστον δύο τόννων ανά πτήση, με κανονική κατανομή της παρεχόμενης από τον αερομεταφορέα μεταφορικής ικανότητας σε ολόκληρη την εβδομάδα, με τις ακόλουθες ελάχιστες ποσότητες: — 30 τόννους, ημερησίως, στο δρομολόγιο Λισαβόνα/Ponta Delgada/Λισαβόνα· — 25 τόννοι για κάθε ημέρα ελάχιστης συχνότητας πτήσεων στο δρομολόγιο Λισαβόνα/Terceira/Λισαβόνα· Στη διαδρομή Λισαβόνα/Pico/ Λισαβόνα πρέπει να εξασφαλίζεται η εξυπηρέτηση 2 τόννων φορτίου και ταχυδρομείου εβδομαδιαίως. Η μεταφορική ικανότητα για φορτίο και ταχυδρομείο που παρέχεται σε κάθε πτήση προκύπτει με την εφαρμογή του ακόλουθου τύπου: C = P - (0,75 × S X 97) όπου: C C ισούται με την μεταφορική ικανότητα φορτίου και ταχυδρομείου σε κιλά, που παρέχεται σε μια πτήση· P ισούται με το συνολικό βάρος σε kg, των επιβατών, αποσκευών, φορτίου και ταχυδρομείου, που μπορούν να μεταφερθούν σε ένα αεροσκάφος σε δεδομένο τομέα (allowed traffic load), και που προκύπτει από την αφαίρεση του επιχειρησιακού βάρους (αεροσκάφος, πλήρωμα, καύσιμα, τροφοδοσία και λοιπά επιχειρησιακά στοιχεία) από το μέγιστο πιστοποιημένο βάρος κατά την απογείωση· S ισούται με τον αριθμό των θέσεων του αεροσκάφους· 0,75 είναι ο συντελεστής για ποσοστό πληρότητας 75 % 97 είναι το πρότυπο βάρος του ενήλικα επιβάτη με τις αντίστοιχες αποσκευές (84 Kg + 13kg) σύμφωνα με το JAR-OPS 1.620